നോട്ട് നിരോധനത്തിന് അഞ്ചാംപിറന്നാള്, കറന്സി ഉപയോഗം കൂടി ഡിജിറ്റല് ഇടപാടും മുന്നോട്ട് കൊച്ചി: ഏറെ വിവാദങ്ങള്ക്കും വിമര്ശനങ്ങള്ക്കും ചര്ച്ചകള്ക്കും വഴിയൊരുക്കിയ, ഒന്നാം നരേന്ദ്ര മോദി സര്ക്കാരിന്റെ നോട്ട് അസാധുവാക്കല് പ്രഖ്യാപനത്തിന് ഇന്ന് അഞ്ചാം പിറന്നാള്! 2016 നവംബര് എട്ടിന് രാത്രി എട്ടിനാണ് പ്രധാനമന്ത്രി മോദി 500, 1000 രൂപാ നോട്ടുകള് അസാധുവാക്കിയതായി പ്രഖ്യാപിച്ചത്. കള്ളപ്പണവും വ്യാജ നോട്ടുകളും തടയല്, പൂഴ്ത്തിവച്ച നോട്ടുകള് തിരികെ ബാങ്കിലെത്തിക്കല്, കറന്സി ഉപയോഗം കുറച്ച് രാജ്യത്ത് ഡിജിറ്റല് പണമിടപാടുകള്ക്ക് കുതിപ്പേകല്, വ്യാജ നോട്ടുകള് ഉപയോഗിച്ചുള്ള തീവ്രവാദം തടയല് തുടങ്ങിയ ലക്ഷ്യങ്ങളാണ് നോട്ട് അസാധുവാക്കലിലൂടെ കേന്ദ്രസര്ക്കാര് ഉന്നമിട്ടത്. ഇതില് പലതും ലക്ഷ്യം കണ്ടില്ല. മാത്രമല്ല വ്യാപാരമേഖല, റിയല് എസ്റ്റേറ്റ്, ചെറുകിട സംരംഭങ്ങള് തുടങ്ങി ഒട്ടേറെ മേഖലകള് സമ്ബദ്ഞെരുക്കത്തിന്റെ കെടുതിയിലുമായി. കറന്സി നോട്ടുപയോഗം കുറയ്ക്കാന് ലക്ഷ്യമിട്ടെങ്കിലും ഉപയോഗം കൂടി. അതേസമയം, ഡിജിറ്റല് പണമിടപാടുകളിലും വന് മുന്നേറ്റമുണ്ടായി. 2016 നവംബര് നാലിന് നോട്ട് അസാധുവാക്കലിന് മുമ്ബ് 17.74 ലക്ഷം കോടി രൂപയുടെ കറന്സി നോട്ടുകളാണ് പ്രചാരത്തിലുണ്ടായിരുന്നത്. റിസര്വ് ബാങ്കിന്റെ കണക്കുകള് പ്രകാരം ഇത് 2021 ഒക്ടോബര് 29ന് 29.17 ലക്ഷം കോടി രൂപയിലെത്തി. കൊവിഡ് താണ്ഡവമാടിയ 202021 സാമ്ബത്തിക വര്ഷത്തില് കറന്സി നോട്ടുകളുടെ മൊത്തം മൂല്യം 16.8 ശതമാനവും എണ്ണം 7.2 ശതമാനവും ഉയര്ന്നു. 201920ല് മൂല്യം 14.7 ശതമാനവും എണ്ണം 6.6 ശതമാനവും വര്ദ്ധിച്ചിരുന്നു. കൊവിഡ് കാലത്ത്, ലോക്ക്ഡൗണ് ഉള്പ്പെടെയുള്ള നിയന്ത്രണങ്ങള് മൂലം പണലഭ്യത കുറഞ്ഞേക്കുമെന്ന ഭീതിയില് ജനങ്ങള് വന്തോതില് കറന്സി നോട്ടുകള് സംഭരിച്ച് സൂക്ഷിച്ചത് കഴിഞ്ഞവര്ഷം നോട്ടുപയോഗം കൂടാനിടയാക്കി. ഡിജിറ്റല് മുന്നേറ്റം നോട്ട് അസാധുവാക്കലിന്റെ സുപ്രധാന നേട്ടമാണ് ഇന്ത്യയില് ഡിജിറ്റല് പണമിടപാടുകളിലുണ്ടായ റെക്കാഡ് മുന്നേറ്റം. ഇക്കഴിഞ്ഞ ഒക്ടോബറില് മാത്രം ഇന്ത്യ സാക്ഷിയായത് 421 കോടി യു.പി.ഐ യൂണിഫൈഡ് പേമെന്റ്സ് ഇന്റര്ഫേസ് ഇടപാടുകള്ക്കാണ്. ഇടപാട് മൂല്യം 7.71 ലക്ഷം കോടി രൂപ. സെപ്തംബറില് നടന്നത് 360 കോടി ഇടപാടുകളും 6.5 ലക്ഷം കോടി രൂപയുടെ കൈമാറ്റവുമാണ്. പുതിയ നോട്ടുകള് 500, 1000 രൂപാ നോട്ടുകളാണ് ഒന്നാം മോദി സര്ക്കാര് അസാധുവാക്കിയത്. പിന്നീടുണ്ടായ കറന്സി ക്ഷാമം നേരിടാന് റിസര്വ് ബാങ്ക് 2,000 രൂപാ നോട്ടുകളിറക്കി പിന്നാലെ പുതിയ 500, 200 രൂപാ നോട്ടുകളും. ഈവര്ഷം മാര്ച്ച് 31ലെ കണക്കുപ്രകാരം 500, 2000 രൂപ നോട്ടുകളാണ് പ്രചാരത്തിലുള്ള മൊത്തം നോട്ട് മൂല്യത്തിന്റെ 85.7 ശതമാനവും. 2,000ന് വിട! പൂഴ്ത്തിവയ്ക്കാന് എളുപ്പമാണെന്ന് തിരിച്ചറിഞ്ഞതോടെ 2,000 രൂപാനോട്ടുകളുടെ അച്ചടി റിസര്വ് ബാങ്ക് രണ്ടരവര്ഷം മുമ്ബ് നിറുത്തി. ബാങ്കുകളിലും എ.ടി.എമ്മുകളിലുള്പ്പെടെ ഇവ ഇപ്പോള് ലഭ്യമല്ല. ഈവര്ഷം ഫെബ്രുവരിയിലെ കണക്കുപ്രകാരം മൊത്തം നോട്ടുകളില് 2.01 ശതമാനവും മൂല്യത്തില് 17.78 ശതമാനവുമായിരുന്നു 2,000 രൂപാ നോട്ടിന്റെ പങ്ക്. ഇന്ത്യയിലെ നോട്ടുകള് 2, 5, 10, 20, 50, 100, 200, 500, 2000 എന്നീ സംഖ്യകളുടെ കറന്സി നോട്ടുകളാണ് ഇന്ത്യയില് പ്രചാരത്തിലുള്ളത്.